16
Агарь тай о Измаило
1 Э Сара, э ромни лэ Аврамости, на анэлас лэсти бэятонэн. Латэ сас копэльница египтянка, ла акхарэнас Агарь. 2 Э Сара пхэндя лэ Аврамости:
— О РАЙ на дя манди бэятонэн. Жа, пэрэсов лэ копэльницаса: можэ тэ авэл латар мандэ авэна бэяцэ. О Аврамо стердя кадя, сар пхэндя э Сара.
3 Э Сара, лэсти ромни, ля пэстеря копэльница, ла египтянка Агарь, и отдя ла пэстерэ ромэсти. Кай кадва время Аврамо прожудя андо Ханаано дэш бэрша. 4 Вов сутя ла Агаряса, и вой ашыля пхари. Кала э Агарь угангля, со вой пхари, вой парашыля тэ обжал пативаса пэстеря хулая. 5 Тунче э Сара пхэндя лэ Аврамости:
— Ту дошало сан андэ кода, со вой терэл манди вырытимос. Мэ отдэм тути ла копэльница андо теро пато, и акана, кала вой угангля, со сыни пхари, парашыля тэ обжал ман пативаса. Мэк о РАЙ россындосарэла амэн туса.
6 О Аврамо пхэндя:
— Вой же тери копэльница, тер ласа ся, со камэс.
Тунче э Сара ашыля кадя тэ тасавэл ла Агарь, со кодыя нашлятар латар.
7 О Янголо лэ РАЕСКО аракхля ла Агаря андэ шуки пхув, найдур ла хаингатар, кадва хаинг сас пашэ катар о дром каринг о Шуро. 8 Вов пушля:
— Агарь, копэльница ла Сарати, катар ту авиля и каринг жас?
— Мэ нашавтар мэрня хулаятар ла Саратар, — пхэндя вой.
9 Тунче о Янголо лэ РАЕСКО пхэндя лати:
— Рисав каринг тери хулаи и кандэ ла.
10 И инке пхэндя о Янголо РАЕСКО лати:
— Мэ стерава кадя, со тутэ авэла бут бэятонэн, со лэн нащи авэла тэ пэрэадинос.
11 Инке о Янголо лэ РАЕСКО пхэндя лати:
— Ту екхатар сан пхари и анэса шавэс. Дэ лэсти алав Измаило*, пала кода со о РАЙ ашундя пала терэ дукха.
12 Вов авэла, сар дыко осло:
вов авэла пэ саворэн,
и саворэ авэна пэр лэстэ.
Вов авэла тэ жувэл андо холи
пэстерэ пхралэнца†.
13 Вой дя алав лэ РАЕСТИ, Саво дэлас дума ласа, Эл-Рои‡, пала кода со вой пхэндя:
— Екхатар мэ дикхлэм Колэс, Ко дикхэл ман.
14 Акэ состар кодылати хаингати динэ алав Бээр-Лахай-Рои§. Вой и инке исы котэ, машкара Кадэшо тай Бередо.
15 Э Агарь андя лэ Аврамости шавэс, и о Аврамо дя лэ шавэсти, савэс вой андя, алав Измаило. 16 Кала э Агарь андя лэсти лэ Измаилос, лэ Аврамости сас охтодэша шов бэрша.
* 16:11 Пэ пхур. евр. шыб алав «Измаило» пэрэндярэлпэ сар «о Дэл ашунэл». † 16:12 Кадыя алава инке пэрэндярэнпэ «вов авэла тэ жувэл по восточно риг пэстерэн пхралэндар». ‡ 16:13 Пэ пхур. евр. шыб «Эл-Рои» пэрэндярэлпэ сар «Дэл, Саво дикхэл ман». § 16:14 Пэ пхур. евр. шыб «Бээр-Лахай-Рои» пэрэндярэлпэ сар «хаинг Колэс, Ко жувэл и дикхэл ман».