35
О Яково рисайвэл андо Вефилё
1 О Дэл пхэндя лэ Яковости:
— Жа андо Вефилё, жув котэ тай стер котэ жэртвенико лэ Дэвлэсти, Саво сыкадилясас тути, кала ту нашлянастар терэ пхралэстэр лэ Исавостар.
2 Тунче о Яково пхэндя лэ ерести тай саворэнди, ко сас лэса:
— Вишон тумэндар найчяче дэвлэн, савэ исы тумэндэ пэса, вужардёнпэ тай парувэн пэр пэстэ э йида. 3 Тунче стидэнпэ андо дром, тай амэ жасатар андо Вефилё, котэ мэ стерава жэртвенико лэ Дэвлэсти, Саво дя манди зор андэ кодыва дес, кала манди сас вырыто, тай сас манца, каринг бэ мэ тэ на жав.
4 Тунче вонэ отдинэ лэ Яковости сарэ дэвэлэн, савэ сас лэндэ, тай э чея андай кана, ай о Яково заганадя лэн паша тэрэбинто кашт андо Шэхемо. 5 Котар вонэ жылэтар андо дром, тай э дар лэ Дэвлэсти сас пэ саворэ форуря, кадя со нико на нашэлас пала лэ Яковостерэ бэяцэ.
6 О Яково тай саворэ, ко сас лэса, авилэ андо Лузо (кода жэ исы Вефилё) пэ пхув Ханаано. 7 Котэ вов стердя жэртвенико тай дя алав кодылэ тханэсти Эл-Бет-Эл*, пала кода со котэ о Дэл сыкадиляпэ лэсти, кала вов нашэластар пэстерэ пхралэстар.
8 Э Девора, сави виправардя ла Ревэка, муля тай сасли прахосарди паша дубо найдур лэ Вефилёстар. Пала кода лэсти динэ алав Аллон-Бахут†.
9 Кала о Яково рисайля анда Падан-Арамо, о Дэл инке екхвар сыкадиляпэ лэсти тай бахталисардя лэс. 10 О Дэл пхэндя лэсти:
— Теро алав Яково, ай адесунэ десэсар тут на лэна тэ акхарэн Яково. Теро алав авэла Израилё.
Кадя о Дэл дя лэсти алав Израилё. 11 Вов пхэндя лэсти:
— Мэ сым — о Дэл Саворэзорэско. Анэн бэятонэн тай авэн майбут. Народо, бут народуря тай тхагара авэна тутар. 12 Э пхув, сави Мэ дэм лэ Авраамости тай лэ Исаакости, Мэ отдава ла тути тай терэ бэятонэнди.
13 Тунче о Дэл вазгляпэ лэстар котар, кай Вов дэлас дума лэса. 14 О Яково стходя ворта баруно столбо пэ кодыва тхан, кай о Дэл дэлас дума лэса, тай шордя пэр лэстэ о чехыри тай о оливково вулей. 15 О Яково дя алав кодылэ тханэсти, кай о Дэл дэлас дума лэса, Вефилё‡.
Мэримос ла Рахиляко тай лэ Исаакоско
16 Вонэ ашадэ о Вефилё тай саслэ найдур лэ Эфратастар, кала кай э Рахиль ля тэ аракхадёл шаворо, тай сас лати фартэ пхарэс. 17 Вой фартэ пхарэс анэлас лэ бэятос, тай э жувли, сави дэлас лати зор, пхэндя лати:
— На дара — тутэ авэла инке екх шаво.
18 Кала э Рахиль мэрэлас тай лако духо жаластар, вой дя алав лэ шавэсти Бен-Они, ай о дад дя лэсти алав Вениамино§.
19 Э Рахиль муля тай сасли прахомэ па дром андо Эфрата (када исы Вифлеемо). 20 Пэ кодыва тхан о Яково стходя тэ тэрдёл о баруно столбо, ай жы калэ десэстэ кодыва бар сыкавэл, кай вой сас прахомэ.
21 О Израилё жыля майдур тай стхол э катуна пала Мигдал-Эдеро. 22 Кала о Израилё жувэлас пэ кодыя пхув, о Рувимо сутя ластерэ дадэстеря копэльницаса-ромняса ла Валаса. О Израилё угангля пала када.
Лэ Яковостерэ шавэ
Кай о Яково сас дэшудуй шавэ.
23 Ла Лиятар: о Рувимо, англуно лэ Яковоско шаво, о Симеоно, о Левиё, о Иуда, о Исахаро тай о Завулоно.
24 Ла Рахилятар: о Иосифо тай о Вениамино.
25 Ла Рахилятеря бутярнятар ла Валатар: о Дано тай о Нефалимо.
26 Ла Лиятеря бутярнятар ла Зелфатар: о Гадо тай о Асиро.
Када сас э шавэ, савэ аракхадилэпэ кай о Яково андо Падан-Арамо.
Лэ Исаакоско мэримос
27 О Яково авилятар каринг пэско дад кай о Исаако андэ Мамрэ, кай исы паша Кирьят-Арба (кода исы Хевроно), кай жувэнас о Авраамо тай о Исаако. 28 О Исаако жудя шэл охтодэша бэрша. 29 О Исаако ашадя о духо, муля и отжыля каринг пестерэ мулэ папуря, пхуро тай чяло жувимастар. Лэстерэ шавэ о Исаво тай о Яково прахосардэ лэс.
* 35:7 Кадья пхур. евр. дума пэрэндярэлпэ сар «О Дэл лэ Вефилёско». † 35:8 Кадья пхур. евр. дума пэрэндярэлпэ сар «ровимаско дубо». ‡ 35:15 Анда пхур. евр. шыб алав «Бет-Эл» пэрэндярэлпэ сар «Дэвлэско чер». § 35:18 Пхур. евр. алав «Бен-Они» пэрэндярэлпэ сар «шаво мэрня грижако», ай алав «Бин-Ямин» пэрэндярэлпэ сар «шаво лэ чячюнэ вастэско».