27
О Яково хохаимас лэл пэсти дадэско бахталимос
1 Кала о Исаако пхуриля тай лэстерэ якха корайле, со вов будэр на дикхэлас, вов акхардя лэ Исавос, пэстерэ барэдэрэ шавэс, и пхэндя лэсти:
— Мэрно шаво!
— Мэ сым катэ, — пхэндя о Исаво.
2 О Исаако пхэндя:
— Мэ сым пхуро, тай на ганав, скаци манди ашыля тэ жував. 3 Лэ теро колчяно тай о луко тай жа андэ мал, астар манди варисо ла малятар. 4 Гэтосар мэрно хамос, саво мэ камав, тай ан манди тэ хав, соп мэ тэ бахталисарав тут, данглал сар тэ мэрава.
5 Ай э Ревэка ашундя, сар о Исаако дэлас дума пэстерэ шавэса лэ Исавоса, тай кала о Исаво жылятар андэ мал тэ астарэл тай тэ анэл варисо ла малятар, 6 э Ревэка пхэндя пэстерэ шавэсти лэ Яковости:
— Мэ ашундэм, сар теро дад пхэндя терэ пхралэсти лэ Исавости: 7 «Ан варисо ла малятар астар, ан тай гэтосар манди лашо хамос, соп мэ тэ бахталисарав тут англа РАЙ, данглал сар мэ мэрава». 8 Акана ашун ман мишто, мэрно шаво, тай тер кадя, сар мэ тути пхэнава. 9 Жа каринг о гурто тай ан манди дуен лашэ бузнорэн, соп мэ тэ гэтосарав лашо хамос терэ дадэсти, кацаво, сар вов камэл. 10 Тунче одындяр лэсти тэ хал, вов хала тай бахталисарэла тут, данглал сар тэ мэрэл.
11 О Яково пхэндя ла Ревэкати, пэстеря дати:
— Мэрно пхрал о Исаво ся андэ балэндэ, ай мандэ э морчи вужы. 12 Ай со, сар мэрно дад малия ман? Тай мэ теравапэ англа лэстэ хохавно тай дэла ман амрая, ай на бахталимос.
13 Лэстери дэй пхэндя:
— Кодыя амрая мэк пэрэл пэр мандэ, мэрно шаво, ай ту тер кадя, сар мэ пхэнав: жа тай ан лэ бузнорэн.
14 Тунче вов жыля ля лэ бузнорэн тай андя лэн пэстеря дати, ай вой гэтосардя лашо хамос, кацаво, саво камэлас лэско дад. 15 Тунче э Ревэка ля майлащи йида пэстерэ барэдэрэ шавэсти лэ Исавости, сави сас лэстэ андо чер, тай вурядя лэ цыкнэ шавэс лэ Яковос. 16 Ай э васта тай э вужы кор ушарадя лэ бузнорэндеря морчянца. 17 Тунче вой дя пэстерэ шавэсти лэ Яковости о лашо хамос тай о марно, савэ гэтосардя. 18 Вов авиля каринг о дад тай пхэнэл:
— Мэрно дад.
— Мэ катэ, — пхэндя кодыва котар. — Ту саво сан мэрнэ шавэндар?
19 О Яково пхэндя дадэсти:
— Мэ сым о Исаво, теро барэдэр шаво. Мэ стердэм, сар ту пхэндян. Мангав тут, ваздэпэ, бэш тай лэ ха мэрно хамос, соп тутэ тэ авэл зор тэ бахталисарэс ман.
20 О Исаако пушля лэ шавэстар:
— Мэрно шаво, сар ту кадя йито аракхлян ла?
— О РАЙ, теро Дэл, бишалдя ла манди, — пхэндя вов.
21 О Исаако пхэндя лэ Яковости:
— Мэрно шаво, поджа майпашэ мандэ, соп мэ помалий тут, тэ ганав чячес, ту мэрно шаво о Исаво чи най.
22 О Яково поджыля майпашэ пэстерэ дадэстэ лэ Исаакостэ, саво помалисардя лэс и пхэндя:
— О гласо — сар кай о Яково, ай э васта — сар кай о Исаво.
23 Вов на гатярдя лэс, пала кода со э васта сас лэстэ андэ балэндэ, сар кай о Исаво. И вов бахталисардя лэс.
24 — Чячес ту сан мэрно шаво о Исаво? — пушля о Исаако. Кодыва пхэндя:
— Эгэ, када мэ.
25 Тунче о Исаако пхэндя:
— Мэрно шаво, подындяр манди майпашэ теро хамос, тай мэ хава, ай тунче бахталисарава тут.
О Яково дя лэсти тэ хал, и вов халя. Тунче андя лэсти чехыри, и вов пиля. 26 Тунче лэско дад о Исаако пхэндя лэсти:
— Поджа мандэ, мэрно шаво, тай чюмидэ ман.
27 Вов поджыля тай чюмидя лэс. О Исаако гатярдя о фано лэстерэ гадэстар тай бахталисардя лэс, пхэндя:
— О-о, о фано мэрнэ шавэско — сар о фано ла малятар, сави бахталисардя о РАЙ.
28 Мэк дэл тути о Дэл лэ нэбостар э дросын
тай о барвалимос, саво дэл э пхув
бут марно тай тэрно чехыри.
29 Тэ авэн тутэ копэля э народуря,
тай тэ тэлён вонэ тути.
Ав раеса пэ терэ пхрала,
тай тэ тэлён англа тутэ э шавэ теря дати.
Кодыва, ко дэла амрая тут,
тэ авэл дино амрая,
ай ко бахталисарэла тут,
тэ авэл бахталисардо.
30 О Исаако парашыля тэ бахталисарэл, тай кати о Яково жылятар пэстерэ дадэстар, сар авилятар лэско пхрал о Исаво па астаримос. 31 Вов гэтосардя лашо хамос тай андя пэсти дадэсти. Вов пхэндя лэсти:
— Дадэ, мангав тут, ваздэпэ, бэш тай лэ ха мэрно хамос, ай тунче бахталисарэса ман.
32 О Исаако, лэско дад, пушля:
— Ко ту сан?
— Мэ сым теро шаво, — пхэндя вов, — теро англуно, о Исаво.
33 О Исаако ся заздрая тай пхэнэл:
— Ко сас кодыва авэр, саво астардя ла малятар тай андя манди хамос? Мэ халэм лэс англа кода, сар ту тэ авэс, тай бахталисардя лэс. Вов акана тай авэла бахталисардо!
34 Кала о Исаво ашундя кадыя дума, кыркэс заровля, зацыписардя тай пхэндя пэсти дадэсти:
— Бахталисар и ман, и ман, дадэ!
35 Ай кодыва пхэндя:
— Теро пхрал авиля лэ хохаимаса тай отля тутар э бахталимос.
36 О Исаво пхэндя:
— Чячимаса, лэс кочя и акхарэн Яковоса*? Вов дувар хохадя ман: заля мэрно англунимо тхан, ай акана тай мэрни бахталимос!
Тай пушля:
— Дадэ, на ашыляпэ тутэ и важ мандэ бахталимос?
37 О Исаако пхэндя лэ Исавости:
— Мэ стердэм лэс хулаеса тутэ, тай саворэн лэстерэн пхралэн отдэм лэсти андэ копэля, тай бахталисардэм лэс марнэса тай тэрнэ чехыреса. Со ж мэ терава акана важ тутэ, мэрно шаво?
38 О Исаво пхэндя пэсти дадэсти:
— Тутэ со, кати екх бахталимос, дад? Бахталисар и ман, мэрно дад!
Тай фартэ маладя тэ ровэл. 39 Лэско дад о Исаако пхэндя лэсти:
— Авэла о жувимос теро
дур лэ барвалимастар, саво дэл э пхув,
дур лэ нэбэснона дросынатар упрал.
40 Ту лэса тэ жувэс ла шурятар
тай авэса копэли терэ пхралэсти.
Ай авэла время, кала ту ваздэсапэ,
тай ту исшоса лэско гамо пэстар пай кор.
О Яково нашэлтар каринг о Лавано андо Харано
41 О Исаво ритярэлас холи по Яково пала э бахталимос, сави дя лэсти лэско дад, тай вов пхэндя екхжэно пэсти: «Йито авэла время, кала лэна тэ ровэн пала мэримос лэ дадэско. Тунче мэ умарава мэрнэ пхралэс лэ Яковос».
42 Лэ Ревэкати пэрэдинэ э дума, со пхэндя лако барэдэр шаво о Исаво, тай вой бишалдя пала цыкно шаво, пала Яково, тай пхэндя лэсти:
— Теро пхрал о Исаво стходя гындо тэ умарэл тут. 43 Мэрно шаво, акана стер кадя, сар мэ пхэнава: майито наштар андо Харано каринг мэрно пхрал, кай о Лавано. 44 Пожув лэстэ сави-то время, жы кай на улэлпэ э холи терэ пхралэсти. 45 Кала э холи терэ пхралэсти улэлапэ тай вов бистрэла кода, со лэсти тердян, тунче мэ бишалава тэ пхэнэн тути, со авиля время тэ рисайвэс черэ. Пала со мэ тэ хасарав тумэн лэ дуен андэ екх дес?
46 Тунче э Ревэка пхэндя лэ Исаакости:
— Мэ найлошали лэ жувимасти пала кала хетеянкэ. Сар и о Яково лэла пэсти ромня хетеянка, сар кадыла, тунче пала со манди тэ жував?
* 27:36 Пхур. евр. алав «Яков» (акев — пятка) пхэнэлпэ сар евр. алав «якав» (хутилдя пала пятка; хухадя диляримаса).