15
О Дэл дэл завето лэ Авраамости
1 Тунче о РАЙ сыкадяпэ лэ Аврамости андо дикхлимос тай пхэндя:
— На дара, Аврамо. Мэ сым теро щито, Мэ дава тути баро потинимос.
2 О Аврамо пхэндя:
— О Хулай, РАЙ, со Ту инке тэ дэс манди, сар кай мандэ нинай бэяцэ, и ся мэрно хулаимос доросэлапэ шавэсти Мэшэкоско, Элиезерости Дамаскоско?
3 О Аврамо инке пхэндя:
— Ту на дян манди бэятонэн, и о копэли, саво аракхадиляпэ андо мэрно чер, прилэла ся мэрно хулаимос.
4 Пэ лэсти дума сас о алав лэ РАЕСТАР:
— Най, вов на прилэла теро хулаимос. Прилэла кодва, ко аракхадёлапэ тутар.
5 О РАЙ виндярдя лэс аврял и пхэндя:
— Дикх по нэбо и пэ чергая, скати лэн! Ту пэрэангичеса лэн? — И пхэндя лэсти: — Акэ скати тутэ авэна бэяцэ.
6 О Аврамо патяя лэ РАЕСТИ, и о РАЙ заангичля када лэсти андо чячимос. О РАЙ пхэндя:
7 — Мэ сым о РАЙ, Саво виндярдя тут анда Уро халдеенго, соп тэ дав тути андо хулаимос кадыя пхув.
8 Но о Аврамо пушля:
— О Хулай, РАЙ, сар мэ уганава, со кадыя пхув ашэла мэрно хулаимос?
9 О РАЙ пхэндя лэсти:
— Ан Манди тринэбэршэндеря гуруня, тринэбэршэндеря бузня и тринэбэршэндерэс бакрэс, и кадя ж ан горлица тай тэрнэс голубос.
10 О Аврамо кадя и стердя. Вов росшындя лэн по епаш и ростходя э епаша екх англа екхатэ, ай лэ черэклян на росшындя по епаш. 11 И привурянас барэ черэкля тэ хан э мулэ маса, ай о Аврамо отдаравэлас лэн.
12 Сар ашыля тэ бэшэл о кхам, по Аврамо дя састо совимос и змэкляпэ пэр лэстэ баро калимос и напэля пэр лэс бари дар. 13 О РАЙ пхэндя лэсти:
— Ган жэ, со терэ бэяцэ авэна найчяченца андэ найпэстери пхув, лэн терэна копэлэнца и авэна тасавэн лэн штаршэла бэрша. 14 Но Мэ сындосарава колэн манушэн, савэ терэна лэн копэлэнца, и тунче вонэ вижана котар барэ барвалимаса. 15 Ай ту мэрэса андо миро и жасатар каринг тери порода, тут гаравэна, кала авэса фартэ пхуро. 16 Кардэ рисайвэна кати штарто родо терэ бэятонэн, пала кода со екхатар э бэзэхоско кхоро лэ амореенго инке на допхэрдиля кай упралимос.
17 Кала бэшля о кхам и ашыля калимос, и акэ авилэ яг и пири пхабардэ янгарэса и тхуваса. Вонэ прожылэ машкара епаша котора. 18 Андэ кодыва дес о РАЙ дя о завето лэ Аврамости и пхэндя:
— Мэ отдав терэ бэяцэнди кадыя пхув, анда египтонстери лэн жы каринг э бари лэн Евфрато: 19 э пхув лэ кенеенди, лэ кенизеенди, лэ кадмонеенди, 20 лэ хетеенди, лэ перизеенди, лэ рефаенди, 21 лэ амореенди, лэ ханаанеенди, лэ гиргашэенди, тай лэ евусеенди.