33
О Яково дикхэлпэ лэ Исавоса
1 О Яково вазгля э якха и дикхля, со жал о Исаво тай лэса штаршэла манушэн. Вов ростходя лэ бэятонэн машкара э Лия, э Рахиль тай дуен копэльницэн. 2 Вов стходя лэ копэльницэн тай лэндерэ бэятонэн англал, лэ Лия тай латерэ бэятонэн пала лэндэ, ай ла Рахиля лэ Иосифоса палал саворэндар. 3 Ай вов екжэно жыля англэ. Вов поджал каринг пэско пхрал тай тэлиля лэсти жы каринг э пхув ефтавар. 4 Ай о Исаво прастая каринг о Яково, обля лэс, шутяпэ лэсти каринг э кор тай росчюмидя лэс, тай вонэ лэдуй заровлэ. 5 О Исаво додикхля лэ жувлян тай лэ бэятонэн тай пушэл:
— Ко када туса?
О Яково пхэндя:
— Када э бэяцэ, савэн о Дэл па Пэско тынгимос дя терэ копэлести.
6 Поджылэ э копэльницэ пэстерэ бэятонэнца тай тэлён англа Исав. 7 Пала лэндэ поджылэ тай тэлилэ э Лия тай латерэ бэяцэ. Пала саворэндэ поджылэ о Иосифо тай э Рахиль, и вонэ тэлилэ.
8 О Исаво пушля лэ Яковостар:
— Состар ту бишалдян саворэ кадыла гуртуря каринг мандэ?
— Мэ камав тэ аракхав лашымос англа терэ якха, мэрно рай, — пхэндя о Яково.
9 О Исаво пхэндя:
— Мандэ ся исы, пхрала. Ашав теро тути.
10 — Най, мангав тут! — пхэндя о Яково. — Сар кай мэ аракхлэм лашымос англа терэ якха, тунче прилэ мандар кадыва даро. Важ мандэ тэ дикхав теро муй — када сар тэ дикхав о муй лэ Дэвлэско, ке ту прилян ман лашымаса. 11 Мангав тут, прилэ мандар кадва бахталимос, пала кода кай о Дэл сас тынгомэ мандэ, тай мандэ исы ся, со манди трэбуй.
Яково фартэ мангэлас Исавос тэ прилэл кадыла даруря, тай вов ля лэн. 12 Тунче о Исаво пхэндя:
— Авэн, трэбуй тэ жас андо дром. Мэ лава тэ ритярдював паша тутэ.
13 Ай о Яково пхэндя лэсти:
— Мэрно рай ганэл, со кай э бэяцэ найбут зор. Тай манди трэбуй тэ гындосарэл пала э бакря тай гуруня, савэ дэн о тхут. Сар кай тэ даравас лэн йито андэ екх дес, тунче о ското похасайвэла. 14 Мэк мэрно рай жал англа пэско копэли, ай мэ жава полокорэ, кадя сар жана англа мандэ э гуртуря тай сар жана э бэяцэ, жыпокэ авава каринг мэрно рай андо Сеиро.
15 О Исаво пхэндя:
— Дэ мэ дава тути варисавэ мэрнэ манушэн.
— Состар тэ терэс када? — пушля о Яково. — Хутила и кода, кай мэ аракхлэм лашымос англа мэрнэ раестерэ якха.
16 Андэ кодва жэ дес о Исаво рисайля палпалэ каринг пэстэ андо Сеиро. 17 О Яково жэ жыля андо Сукото, кай вов стходя пэстерэ катунэ тай стерэл катунэ важ о ското. Акэ пала со кодыва тхан акхарэлпэ Сукото*.
18 Анда Падан-Арамо о Яково миштэс авилятар андо форо Шэхемо анда Ханаано тай стходя таборо паша форо. 19 Пала шэл рупунэ ястря† вов тиндя кай э шавэ лэ Хаморостерэ, саво сас лэ Шэхемоско дад, котор пхув, пэ саво вов стходя пэстери катуна. 20 Котэ вов стердя жэртвенико тай дя лэсти алав «Эл-Элохей-Йисраэл»‡.
* 33:17 Пхур. евр. алав «суккот» пэрэндярэлпэ сар «чера андэ санэ кашта». † 33:19 Пэ пхур. евр. шыб «100 кесита». Кесита — ловэ, савэ саслэ андэ фартэ пхурано время. ‡ 33:20 Пэ пхур. евр. шыб кадья дума пэрэндярэлпэ «О Дэл — Дэл Израилёско».