4
О Каино и о Авелё
1 О Адамо сутя ла Еваса, пэстеря ромняса, и вой ашыля лэстар пхари и андя лэ Каинос.* Вой пхэндя: «Сар о РАЙ, кадя и мэ тердэм манушэс». 2 Тунче вой андя лэ Авелёс, лэсти пхралэс. О Авелё барярэлас лэ бакрэн и бузнэн, ай о Каино терэлас бути ла пхувяса.
3 Черэз сави-то время о Каино андя даро лэ РАЕСТИ э плодуря лэ пхуяти, 4 ай о Авелё андя майчиченалэн англунэн аракхадэн бакрэн. О Авелё и лэско даро чялилэ лэ РАЕСТИ, 5 ай о Каино и лэско даро на чялилэ Лэсти. О Каино росхоляйля, и лэско муй калиля.
6 Тунче пхэндя о РАЙ лэ Каиности:
— Состар ту холяйвэс? И состар теро муй калиля? 7 Сар кай ту терэс мишто, то на ваздэса ли о шэро? Ай сар терэс наймишто, то паша терэ вудара пригарадиля о бэзэх: вов камэл тэ авэс теро хулаеса, но ту трэбуй тэ хулаис пар лэстэ.
8 О Каино пхэндя пэстерэ пхралэсти лэ Авелёсти:
— Авэн манца андэ мал.
И кала вонэ саслэ котэ, о Каино збисайля пэ пэско пхрал по Авелё и умардя лэс.
9 Тунче о РАЙ пхэндя лэ Каиности:
— Кай теро пхрал о Авелё?
— На ганав, — пхэндя Каино. — Хэба мэ сым фирисари мэрнэ пхралэсти?
10 О РАЙ пхэндя:
— Со ж ту тердян? О рат терэ пхралэско цыпий каринг Мандэ андай пхув. 11 Акана Мэ тут дав амрая, витрадав пай пхув, сави пхэрнадиля пэско муй, соп тэ прилэл о рат терэ пхралэско, савэс ту умардян пэстерэ вастэнца. 12 Кала ту авэса тэ терэс бути ла пхувяса, вой на авэла тэ дэл тути плодуря. Ту авэса пай пхув пхирэл, сар бичерэско.
13 О Каино пхэндя лэ РАЕСТИ:
— Путинимос пала мэрни дош майпхаро, сар мэ трэбуй тэ заандярав. 14 Акана Ту витрадэс ман андай пхувяко муй, и Терэ муестар мэ гарадювава. Авава тэ пхирав пай пхув, сар бичерэско, и англуно мануш, саво попэрдёла по дром, умарэла ман.
15 Но о РАЙ пхэндя лэсти:
— Най. Сар кай ко умарэла лэ Каинос, важ кода колэсти рисайвэла ефта молуря.
И о РАЙ стердя лэ Каиности знако, кай нико, ко дикхэлапэ лэса, тэ на умарэл лэс.
16 О Каино жылятар лэ РАЕСТАР и жувэлас пэ пхув Нодо, сави сас каринг о востоко лэ Эдэмоско садостар.
Лэ Каиности порода
17 О Каино сутя пэстеря ромняса, и вой ашыля лэстар пхари и андя лэ Ханохос. Андэ кодыя время о Каино стердя форо и дя лэсти алав па пэско шаво Ханохо. 18 Кай о Ханохо аракхадилэпэ о Ирадо, кай о Ирадо аракхадиля Мехиаэло, кай о Мехиаэло аракхадиля Метушаэло, кай о Метушаэло аракхадиля о Ламехо.
19 О Ламехо ля пала пэстэ дуен ромнян: екха акхарэнас Ада, ай авря Цыла. 20 Э Ада андя лэ Ивалос: вов ашыля дадэса калэнди, ко жувэн андэ катунэ и вибарярэн о черэско ското. 21 Лэстерэ пхралэс акхарэнас Ювало: вов ашыля дадэса саворэнди, ко челэл па лира тай пэ свирели. 22 Кай э Цыла сас шаво Тувал-Каино, саво терэлас праматяти анда састри и андай харком. Кай о Тувал-Каино сас пхэй Наама.
23 О Ламехо пхэндя пэстерэ ромнянди:
— Адо и Цыло, ашунэн ман! Ромня лэ Ламехости, полэн мэрни дума! Мэ умардэм муршэс важ када, со вов шындя ман, тэрнэ манушэс важ када, со вов дядап ман.
24 Сар кай важ о Каино
мардёна ефта молоря,
то важ о Ламехо — ефтадэша ефта.
О Сифо тай о Еносо
25 О Адамо инке сутя пэстя ромняса, и вой андя шавэс и дя лэсти алав Сифо†, вой пхэнэлас: «О Дэл дя манди андо даро аврэс бэятос важ о Авелё, савэс умардя о Каино».
26 Кай о Сифо кадя ж сас шаво, и вов дя лэсти алав Еносо. Андэ кодыя время э мануша линэ тэ тэлён РАЕСТИ.
* 4:1 Пэ пхур. евр. алав «Каин» (Каино) ашунэлпэ сар алав «кана» (вов тердя, тиндя). † 4:25 Пэ пхур. евр. алав «Шэт» (Сифо) ашунэлпэ сар алав «шат» (вов дя даро).